Бзылъхугъэхэр зэкъуэтмэ
КъБР-м ис Бзылъхугъэхэм я советым и Уставым зэхъуэкIыныгъэхэр хэлъхьэным, абы и унафэщIыр хэхыным теухуауэ иджыблагъэ зэIущIэ щекIуэкIащ Налшык къалэ дэт Къэрал концерт гъэлъэгъуапIэм. Абы къекIуэлIащ республикэм и щIыналъэхэм къикIа бзылъхугъэ 90. ЗэIущIэм кърагъэблэгъащ КъБР-м и Парламентымрэ Правительствэмрэ, жылагъуэ зэгухьэныгъэ зэхуэмыдэхэм, щIыпIэ самоуправленэхэм я лIыкIуэхэр. Iуэхум хэтащ КъБР-м и Правительствэм и УнафэщIым и къуэдзэ — КъБР-м егъэджэныгъэмкIэ, щIэныгъэмрэ щIалэгъуалэм я IуэхухэмкIэ и министр Емуз Нинэ, КъБР-м и Правительствэм и УнафэщIым и къуэдзэ — КъБР-м узыншагъэр хъумэнымкIэ и министр Шэт Ирмэ, республикэм и Профсоюзхэм я зэгухьэныгъэм и унафэщI Амщыкъуэ ФатIимэт, Жылагъуэ палатэм и унафэщI Берд Хьэзрэталий, Парламентым и депутат Азычэ Светланэ, Кэбэрдей-Балъкърым и Iэтащхьэм и чэнджэщэгъу Уянаевэ Аминат.
Советым и правленэм IэIэткIэ хагъэхьащ бзылъхугъэ 25-рэ. КъБР-м ис Бзылъхугъэхэм я советым и унафэщIу хахащ КхъуэIуфэ Иринэ. Ар лэжьащ Налшык къалэм и архитектор нэхъыщхьэу, КъБР-м ухуэныгъэмрэ архитектурэмкIэ и министрым и къуэдзэу, Налшык къалэ администрацэм и унафэщIым и къуэдзэу, республикэм и Iэтащхьэм и чэнджэщэгъуу. Союзым и ревизор ящIащ ХьэIупщы Светланэ.
— Дауи, сегъэпIейтей нобэ къызэвгъэза дзыхьым. КъызгуроIуэ къыспэщылъ къалэнхэм жэуаплыныгъэшхуэ зэрапылъыр. Си гуащIэ семыблэжу сылэжьэну фыкъызогъэгугъэ, — жиIащ КхъуэIуфэ Иринэ. Абы фIыщIэ яхуищIащ союзым хэтхэм.
Бзылъхугъэхэм ехъуэхъуащ Берд Хьэзрэталий.
— КъБР-м ис Бзылъхугъэхэм я союзым, Жылагъуэ палатэм, жылагъуэ зэгухьэныгъэхэм къызэрагъэпэщ республикэм щекIуэкI жылагъуэ Iуэху псори. Iуэхушхуэхэр къыфпэщылъщ нобэ правленэм хыхьахэм. Союзым и мурадхэм къыхэвгъэхъуэн, евгъэфIэкIуэн, къэвгъэщIэрэщIэжын хуейщ. Республикэм щыпсэухэм зыхащIэн хуейщ фызэрыщыIэр, — жиIащ Бердым. — Сэ Иринэ фIыуэ соцIыху, илъэсийкIэ сыдэлэжьащи. Къулыкъур зэрыхуэгъэкъаруунум шэч къытесхьэркъым.
КъБР-м и Правительствэм къыбгъэдэкIыу КхъуэIуфэ Иринэ ехъуэхъуащ Емуз Нинэ. Абы къыхигъэщащ республикэм и щIыналъэхэмрэ къалэхэмрэ щыIэ бзылъхугъэ зэгухьэныгъэхэр хъарзынэу зэрылажьэр.
ЗэIущIэм хэтахэм Бзылъхугъэхэм я союзым и Уставым зэхъуэкIыныгъэхэр халъхьащ.
Гъуэт Синэ.
Сурэтыр Елъкъэн Артур трихащ.
